钦定古今图书集成/明伦汇编/氏族典/第057卷 > 徐旷〈父彻 兄文林〉
## 钦定古今图书集成/明伦汇编/氏族典/第057卷 > 徐旷〈父彻 兄文林〉

按《唐书徐旷传》，“旷字文远，以字行，南齐司空孝嗣五
世孙。父彻，梁秘书郎，尚元帝女安昌公主。江陵陷，俘
以西，客偃师，贫不能自给。兄文林鬻书于肆，文远日
阅之，因博通《五经》，明《左氏春秋》。性方正，举动纯重。窦
威、杨元感、李密、王世充皆从受学。隋开皇中，累迁太
学博士，诏与汉王谅授经，会谅反，除名为民。大业初”，
为学官，擢国子博士。越王侗署国子祭酒。时洛阳饥，
文远自出城樵拾，为李密所得。密使文远南向坐，备
弟子礼拜之。密败，复入东都，世充给稍异等，而文远
见辄先拜。或问：“君踞见李密而下王公，何邪？”答曰：“密
君子能受郦生之揖。世充小人，无容故人义，相时而
动可也。”世充僭号，以为国子博士。子士会奔长安，世
充怒，绝其禀。文远饿几死，数矣。身出樵，为罗士信所
获，送京师，仍为国子博士。高祖幸国学，观释奠，文远
发《春秋》题，论难锋生，随方占对，莫能屈。帝异之，封东
莞县男。卒，年七十四。